പോലീസ് എയ്ഡ് പോസ്റ്റ് പ്രവര്ത്തനം തുടങ്ങുന്നു കോട്ടയം: സാമൂഹികവിരുദ്ധരുടെ ശല്യം രൂക്ഷമായ നാഗന്പടം ബസ്സ്റ്റാന്ഡില് പോലീസ് എയ്ഡ് പോസ്റ്റിന്റെ പ്രവര്ത്തനം പുനരുജ്ജീവിപ്പിക്കുന്നു. കഴിഞ്ഞദിവസം സാമൂഹിക വിരുദ്ധരെയും ഭിക്ഷാടകരെയും തുരത്തി നാഗന്പടം ബസ്സ്റ്റാന്ഡ് ക്ലീനാക്കി. സമാധാന അന്തരീക്ഷം തിരികെയെത്തിക്കാനുള്ള ശ്രമത്തില് പൊടിപിടിച്ചും പുല്ലുപിടിച്ചും വൃത്തിഹീനമായി കിടന്നിരുന്ന പോലീസ് എയ്ഡ് പോസ്റ്റ് ഇന്നലെ ഇതര സംസ്ഥാന തൊഴിലാളികളെ ഉപയോഗിച്ചു വൃത്തിയാക്കി. എയ്ഡ് പോസ്റ്റ് കെട്ടിടത്തിനുള്വശം കഴുകി വൃത്തിയാക്കി ഇവിടെ ഒട്ടിച്ചിരുന്ന പോസ്റ്ററുകള് നീക്കം ചെയ്യുകയും ചെയ്തു. അടുത്തദിവസം മുതല്എയ്ഡ് പോസ്റ്റില് പോലീസിന്റെ സേവനമുണ്ടായിരിക്കും.ജില്ലാ പോലീസ് ചീഫ് ഡി. ശില്പയുടെ നിര്ദേശത്തിന്റെ അടിസ്ഥാനത്തിലാണ് എയ്ഡ് പോസ്റ്റിന്റെ പ്രവര്ത്തനം പുനരുജ്ജീവിപ്പിക്കുന്നത്. ഈസ്റ്റ് എസ്എച്ച്ഒ റിജോ പി. ജോസഫ്, എസ്ഐ അനീഷ്കുമാര് എന്നിവരുടെ മേല്നോട്ടത്തിലാണ് എയ്ഡ് പോസ്റ്റ് പ്രവര്ത്തിക്കുന്നത്.